Dringende ondersoek na treinramp gevra | Maroela Media
Beseerdes word op die toneel behandel. Foto: Twitter via @Abramjee
Gauteng se LUR vir paaie en vervoer vra dringende optrede om pendelaars se veiligheid te verseker nadat tientalle mense beseer en minstens drie dood is in 'n treinongeluk in die weste van Pretoria.
Die Metrorail-passasierstreine was Dinsdagoggend op dieselfde spoorlyn uit Mabopane se rigting na Pretoria se middestad onderweg toe die een van agter in die ander vasgery het, het Lillian Mofokeng, Gautengse Metrorail-woordvoerder, gesê. Die oorsaak van die botsing word nog ondersoek.
Die LUR, dr. Ismail Vadi, het sy opregte meegevoel betuig met die naasbestaandes van die drie pendelaars wat in die ongeluk by die Mountain View-stasie omgekom het. Hy wens ook die meer as 250 beseerdes 'n spoedige herstel toe.
"Ons is diep geskok deur dié tragiese voorval so vroeg in die nuwe jaar. Ons doen 'n beroep op die Passasierspooragentskap van Suid-Afrika (Prasa) en die Spoorveiligheidsreguleerder om die botsing dringend te ondersoek en maatreëls in te stel om pendelaars se veiligheid op treine te verseker."
Vadi het sy dank betuig aan die nooddienste en polisie vir hul flink reaksie en die hulp wat hulle aan die beseerdes verleen het.
Pres. Cyril Ramaphosa het ook sy meegevoel betuig. "Ek het met hartseer van die ongeluk verneem," sê hy. "Ons dink aan diegene wat hul lewe verloor het en hul naasbestaandes. Ek wens die beseerdes spoedige beterskap toe."
Hy verwelkom die pogings deur Metrorail in Gauteng om 'n ondersoekkommissie daar te stel om die oorsaak van die ongeluk te bepaal.
Ons vra gedurig dat strenger spoorveiligheidsmaatreëls toegepas word.
Die DA vra ook dat die ongeluk dringend ondersoek word. "Ons vra gedurig dat strenger spoorveiligheidsmaatreëls toegepas word aangesien pendelaars se lewe nie daagliks in gevaar gestel mag word nie," sê John Moodey, die party se Gautengse woordvoerder oor vervoer.
In twee onlangse treinongelukke in dié provinsie is sowat 100 mense verlede jaar in Johannesburg beseer en sowat 300 in Kempton Park, sê Moodey. "[Die jongste ongeluk] is net nog 'n voorbeeld van hoe die ANC nie die veiligheid van ons pendelaars ter harte neem nie."
Die DA doen 'n beroep op Vadi om met Blade Nzimande, minister van vervoer, oorleg te pleeg om Prasa te vra om die ongeluk te ondersoek en dringend werk te maak van pendelaars se kommer oor hul veiligheid.
"Ons doen ook 'n beroep op die Spoorveiligheidsreguleerder om spoorveiligheid in die provinsie te ondersoek," sê Moodey, "om te verseker dat alle moontlike veiligheidsmaatreëls ingestel word om toekomstige ongelukke te voorkom."
NOG n ondersoek ….help dit ooit iets !
Te min te laat?.
Solank ons prezzie se vee ok is, maak niks anders saak nie.
Niemand sal dit erken nie maar dit is onbevoegde (SEB) mense wat die oorsaak is. Die treine en die sinjale beheer hulle nie self nie.
Spaar maar julle tyd en geld op "ondersoeke". Ons almal weet wat die rede is: reg(weg)stellende aksie! Geloofwaardigheid voor kundigheid. En nou is daar mense dood!
Mag ek stout wees en vra. Huveel treinongelukke het in Ou SA plaasgevind. Almal weet wa probleem nou le